ଜମି ଦେବା ଆଳରେ ୧୫ ଲକ୍ଷ ଟଙ୍କା ଠକେଇ ଗଣଶିକ୍ଷା ବିଭାଗ ଅତିରିକ୍ତ ସଚିବ ଗିରଫ\nଜମି ଦେବା ଆଳରେ ୧୫ ଲକ୍ଷ ଟଙ୍କା ଠକେଇ ଗଣଶିକ୍ଷା ବିଭାଗ ଅତିରିକ୍ତ ସଚିବ ଗିରଫ\t January 31st, 01:56 AM January 31st, 01:56 AM\nପାତ୍ରପଡ଼ା,୩୦ା୧(ଡି.ଏନ୍.ଏ.)-ରାଜଧାନୀରେ ଜମି ଦେବା ଆଳରେ ଜଣେ ମହିଳାଙ୍କଠାରୁ ୧୫ ଲକ୍ଷ ଟଙ୍କା ହଡ଼ପ୍ ଅଭିଯୋଗରେ ଖଣ୍ଡଗିରି ଥାନା ପୋଲିସ ଜଣେ ସରକାରୀ ପଦସ୍ଥ ଅଧିକାରୀଙ୍କୁ ଗିରଫ କରି କୋର୍ଟ ଚାଲାଣ କରିଛି। ସେ ହେଲେ ରାଜ୍ୟ ଗଣଶିକ୍ଷା ବିଭାଗର ଅତିରିକ୍ତ ସଚିବ ବିଶ୍ୱନାଥ ସେଠୀ(୬୦)।\nପୋଲିସ ସୂଚନାନୁସାରେ, ସତ୍ୟସାଇ ଏନ୍କ୍ଲେଭ୍ରେ ରହୁଥିବା କୁଞ୍ଜମୋହନ ବେହେରାଙ୍କ ସ୍ତ୍ରୀ ସସ୍ମିତା ଘାଟିକିଆ ନିକଟ ଶଙ୍କରପୁର ମୌଜାରେ ଏକ ଜମି କିଣିବା ପାଇଁ ସେଠୀଙ୍କ ସହ ଯୋଗାଯୋଗ କରିଥିଲେ। ଘାଟିକିଆର ପୂର୍ଣ୍ଣଚନ୍ଦ୍ର ନାଏକଙ୍କ ଜମି କିଣେଇ ଦେବେ ବୋଲି ସେଠୀ ସସ୍ମିତାଙ୍କୁ ବୁଝାଇଥିଲେ। ସ୍ଥିତିବାନ୍ ଜମିର ରେକର୍ଡପତ୍ର ସବୁ ଠିକଠାକ୍ ଅଛି ବୋଲି ସେଠୀ କହିଥିଲେ। ୧୫ ଲକ୍ଷ ଟଙ୍କା ତାଙ୍କ ହାତକୁ ଦେବେ ଓ ଜମି କିଣିବେ ବୋଲି ସେ କହିଥିଲେ। ଜଣେ ସରକାରୀ ପଦାଧିକାରୀଙ୍କ କଥାରେ ସସ୍ମିତା ଭରସା କରିଥିଲେ। ତେଣୁ ସେ ବ୍ୟାଙ୍କ ଚେକ୍ ଜରିଆରେ ପର୍ଯ୍ୟାୟକ୍ରମେ ଧାର୍ଯ୍ୟ ଟଙ୍କା ପଇଠ କରି ଚାଲିଥିଲେ। ୨୦୧୨ ମସିହାରେ ଜମି ରେଜିଷ୍ଟ୍ରି ହୋଇଥିଲା। କିନ୍ତୁ ୨୦୧୩ ମସିହାରେ ସସ୍ମିତା ଜାଣିବାକୁ ପାଇଥିଲେ ଯେ ଜମିଟି ଲିଜ୍ ସୂତ୍ରରେ ମିଳିଥିଲା ଓ ତାହା ଖାରଜ ହୋଇ ପୁଣି ସରକାରୀ ଖାତାକୁ ଫେରି ଯାଇଛି। ତେଣୁ ସସ୍ମିତା ଟଙ୍କା ଫେରସ୍ତ ପାଇଁ ସେଠୀଙ୍କୁ କହିଥିଲେ। ଟଙ୍କା ଫେରସ୍ତ ନେଇ ସେମାନଙ୍କ ମଧ୍ୟରେ ଏକ ଚୁକ୍ତି ମଧ୍ୟ ହୋଇଥିଲା। କିନ୍ତୁ ପରେ ଅଭିଯୁକ୍ତ ସେଠୀ ବିଭିନ୍ନ ଆଳ ଦେଖାଇ ଆଉ ଧରାଛୁଅଁା ଦେଇ ନ ଥିଲେ। ବାଧ୍ୟ ହୋଇ ସସ୍ମିତା ପ୍ରଥମେ ଖଣ୍ଡଗିରି ଥାନା ଓ ପରେ କୋର୍ଟଙ୍କ ଦ୍ୱାରସ୍ଥ ହୋଇଥିଲେ। କୋର୍ଟଙ୍କ ନିର୍ଦ୍ଦେଶ ମୁତାବକ ଖଣ୍ଡଗିରି ଥାନା ପୋଲିସ ମଙ୍ଗଳବାର ସେଠୀଙ୍କୁ ଜୟଦେବ ବିହାରରୁ ଗିରଫ କରିଥିଲା। ପୋଲିସ କେସ୍ ନଂ. ୭୦/୧୮ରେ ମାମଲା ରୁଜୁ କରି ତାଙ୍କୁ କୋର୍ଟ ଚାଲାଣ କରିଛି।
